ตลาดกังวลสต็อกพุ่ง น้ำมันปิดวานนี้ปรับขึ้น
สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นเมื่อคืนนี้ (9 เม.ย.) เนื่องจากนักลงทุนเข้ามาช้อนซื้อเก็งกำไร หลังจากสัญญาน้ำมันดิบร่วงลงไปกว่า 3.5 ดอลลาร์เมื่อวันพุธที่ผ่านมา อันเป็นผลมาจากความวิตกกังวลเกี่ยวกับสต็อกน้ำมันดิบของสหรัฐที่ปรับตัวสูงขึ้น
10 เม.ย. 2558

สำนักข่าวอินโฟเควสท์รายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นเมื่อคืนนี้ (9 เม.ย.) เนื่องจากนักลงทุนเข้ามาช้อนซื้อเก็งกำไร หลังจากสัญญาน้ำมันดิบร่วงลงไปกว่า 3.5 ดอลลาร์เมื่อวันพุธที่ผ่านมา อันเป็นผลมาจากความวิตกกังวลเกี่ยวกับสต็อกน้ำมันดิบของสหรัฐที่ปรับตัวสูงขึ้น
ทั้งนี้ สัญญาน้ำมันดิบ WTI ส่งมอบเดือนพ.ค.เพิ่มขึ้น 37 เซนต์ ปิดที่ 50.79 ดอลลาร์/บาร์เรล และสัญญาน้ำมันดิบเบรนท์ส่งมอบเดือนพ.ค.พุ่งขึ้น 1.02 ดอลลาร์ ปิดที่ 56.57 ดอลลาร์/บาร์เรล
นักลงทุนเข้ามาช้อนซื้อเก็งกำไร หลังจากสัญญาน้ำมันดิบ WTI ร่วงลง 3.56 ดอลลาร์ ปิดที่ 50.42 ดอลลาร์/บาร์เรลเมื่อวันพุธที่ผ่านมา อันเนื่องมาจากรายงานของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า สต็อกน้ำมันดิบพุ่งขึ้น 10.9 ล้านบาร์เรล สู่ระดับ 482.4 ล้านบาร์เรล ซึ่งเป็นระดับสูงสุดเป็นประวัติการณ์ จากที่นักวิเคราะห์คาดว่าจะเพิ่มขึ้นเพียง 3.4 ล้านบาร์เรล
สำหรับสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน เพิ่มขึ้น 1.2 ล้านบาร์เรล สู่ระดับ 60.2 ล้านบาร์เรล ซึ่งเป็นระดับสูงสุดเป็นประวัติการณ์ และสต็อกน้ำมันเบนซินเพิ่มขึ้น 817,000 บาร์เรล ขณะที่นักวิเคราะห์คาดว่าจะลดลง 1.3 ล้านบาร์เรล
นักลงทุนจับตาดูสถานการณ์ด้านการผลิตน้ำมันดิบของซาอุดิอาระเบีย หลังจากรัฐมนตรีกระทรวงน้ำมันซาอุดิอาระเบียยืนยันว่า ซาอุดิอาระเบียจะผลิตน้ำมันที่ระดับประมาณ 10 ล้านบาร์เรลต่อวันต่อไป โดยไม่ได้ให้ความสนใจกับราคาน้ำมันชะลอตัวลง และเมื่อเดือนมี.ค.ที่ผ่านมา ซาอุดิอาระเบียได้เพิ่มการผลิตน้ำมันดิบเป็น 10.3 ล้านบาร์เรลต่อวัน ซึ่งถือเป็นสถิติที่สูงเป็นประวัติการณ์